**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „Dėl KLAIPĖDOS MIESTO SAVIVALDYBĖS NEFORMALIOJO VAIKŲ ŠVIETIMO LĖŠŲ SKYRIMO IR NAUDOJIMO TVARKOS APRAŠO PATVIRTINIMO“ PROJEKTO**

**1. Sprendimo projekto esmė, tikslai ir uždaviniai.**

Sprendimo projekto esmė – nustatyti principus, kuriais vadovaujantis bus skiriamos ir naudojamos tikslinės valstybės lėšos mokinių ugdymui pagal neformaliojo vaikų švietimo (toliau – NVŠ) programas Klaipėdos miesto savivaldybėje.

Tikslas – užtikrinti teisės aktų vykdymą.

Uždavinys – patvirtinti Klaipėdos miesto savivaldybės neformaliojo vaikų švietimo lėšų skyrimo ir naudojimo tvarkos aprašą.

**2. Projekto rengimo priežastys ir kuo remiantis parengtas sprendimo projektas.**

Šis sprendimo projektas parengtas, vadovaujantis Lietuvos Respublikos švietimo ir mokslo ministro 2016 m. sausio 5 d. įsakymo Nr. V-1 „Dėl neformaliojo vaikų švietimo lėšų skyrimo ir panaudojimo tvarkos aprašo patvirtinimo“ 3 punktu, kuriame pavedama savivaldybėms patvirtinti NVŠ lėšų skyrimo ir naudojimo tvarką. Tvarkos apraše nustatomi valstybės lėšų, skiriamų Klaipėdos miesto savivaldybei mokinių ugdymui pagal NVŠ programas (išskyrus ikimokyklinio, priešmokyklinio ir formalųjį švietimą papildančio ugdymo), skyrimo ir naudojimo principai, reikalavimai švietimo teikėjams ir NVŠ programoms, NVŠ programų vertinimas ir ugdymo kokybės užtikrinimas.

**3. Kokių rezultatų laukiama.**

Patvirtinus sprendimo projektą, bus užtikrinamas valstybės skiriamų lėšų NVŠ programoms įgyvendinti paskirstymas švietimo teikėjams ir didesnės mokinių dalyvavimo NVŠ veikloje galimybės.

**4. Sprendimo projekto rengimo metu gauti specialistų vertinimai.**

Sprendimo projekto rengimo metu gauti Savivaldybės administracijos specialistų vertinimai ir atsižvelgta į Vyriausybės atstovo Klaipėdos apskrityje rekomendacijas.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

NVŠ programoms finansavimas skiriamas iš valstybės biudžeto tikslinės dotacijos.

**7. Galimos teigiamos ar neigiamos sprendimo priėmimo pasekmės.**

Sprendimo teigiamos pasekmės: bus nustatyti NVŠ programoms vykdyti skiriamų valstybės lėšų paskirstymo švietimo teikėjams principai ir reikalavimai dėl NVŠ programų atitikties, jų vykdymo ir priežiūros užtikrinimo, bus vykdomi Lietuvos Respublikos teisės aktai.

Neigiamų pasekmių nenumatoma.

PRIDEDAMA:

1. Teisės aktų, nurodytų sprendimo projekto įžangoje, išrašai, 1 lapas.
2. Klaipėdos miesto savivaldybės administracijos direktoriaus 2016 m. sausio 19 d. įsakymo Nr. AD1-175 „Dėl Klaipėdos miesto savivaldybės neformaliojo vaikų švietimo lėšų skyrimo ir panaudojimo tvarkos aprašo patvirtinimo“ išrašas, 12 lapų.
3. Teisės aktų antikorupcinio vertinimo pažyma, 5 lapai.

Švietimo skyriaus vedėja Laima Prižgintienė